Уэрэд нэс
«Iуащхьэмахуэ» журналым и редактор нэхъыщхьэ, усакIуэ Мыкъуэжь Анатолэ и ныбжьыр илъэс бжыгъэ дахэ щрикъум ирихьэлIэу «Си лIэщIыгъуэр» фIэщыгъэм щIэт и тхылъыщIэ дунейм къытехьащ.
Зи гупсысэри анэдэлъхубзэри жан усакIуэм и IэдакъэщIэкIхэр фIыуэ ялъагъуу, гукIэ ящIэу къезыхьэкIхэр тхылъыр къызэрыдэкIа экземпляр 500-м нэхърэ зэрынэхъыбэр шэч къызытумыхьэнщ.
Нэхъыжьми, нэхъыщIэми, гуфIэгъуэ зылъэгъуами, гузэвэгъуэ зи нэгу щIэкIами яхуэусэ, губампIэдэх яхуэхъу усакIуэр псэ щIэгъэкъуэныфIщ. Гу пцIанэ зиIэ Мыкъуэжь Анатолэ дунейм, гъащIэм и къэхъукъащIэ псори нэхъ куууэ зыхещIэ, ар ятеубгъуащ унагъуэм, ныбжьэгъухэм, и анэдэлъхубзэм, къыщалъхуа и хэкум. «УсакIуэм и гур щIым и щыблэIушщ» псалъэ пэжхэр щыжеIэ абы и IэдакъэщIэкIхэм языхэзым. Усэбзэм и Iэмалым зэрыхуэIэрыхуэм хуэдэу, гъащIэм и Iэмалхэми хуэIэкIуэлъакIуэ Анатолэ и усэ сатырхэм гугъэр, дахагъэр, пэжыгъэр щытекIуэ зэпытщ.
Мыкъуэжьым и «лIэщIыгъуэр» зэмыфэгъущ, абы и дунейр жьапщае щыхъуи, нэхъ мамыр щыхъужи къапимыкIуэту, усэ къарукIэ япэщIэтщ.
ЦIыхухэм фIыуэ ялъэгъуа и усэ, поэмэ-элегиехэм, сонет къыхэхахэм къищынэмыщIауэ, тхылъым усэщIэхэми уащрохьэлIэ.
Сэ къызитащ гъащIэм дерс:
ЗэщIэлъу гуауи гуфIэгъуи —
Мы гъащIэм сыткIи и фэгъуу
ПхужыIэрщ хъур уэрэд нэс.
Апхуэдэ уэрэд нэсщ Мыкъуэжь Анатолэ и тхылъыщIэр.
Щомахуэ Залинэ.
